AVS/EF-TOLDSAMARBEJDSUDVALGETS AFGØRELSE nr. 1/97 af 21. februar 1997 om undtagelse fra definitionen af begrebet »varer med oprindelsesstatus« for at tage hensyn til den særlige situation for Lesotho, for så vidt angår produktionen af konserverede asparges (HS-kode 2005.60) (97/226/EF)

AVS-EF-TOLDSAMARBEJDSUDVALGET HAR -

under henvisning til fjerde AVS-EØF-konvention, undertegnet i Lomé den 15. december 1989, særlig artikel 31, stk. 9 og 10, i protokol nr. 1, og

ud fra følgende betragtninger:

I artikel 31 i protokol nr. 1 til nævnte konvention om definition af begrebet »varer med oprindelsesstatus« og om metoderne for administrativt samarbejde fastsættes det, at Toldsamarbejdsudvalget kan indrømme undtagelser fra den nævnte protokol, forudsat at visse betingelser overholdes;

staterne i Afrika, Vestindien og Stillehavet (AVS-staterne) forelagde den 21. oktober 1996 en anmodning fra regeringen for Lesotho med henblik på at opnå en undtagelse fra definitionen i nævnte protokol, for så vidt angår Lesothos produktion af konserverede asparges henhørende under HS-kode 2005.60;

den forelagte anmodning opfylder de i nævnte protokol fastsatte betingelser; Lesotho er en af de mindst udviklede stater og en indlandsstat; afslag på anmodningen ville føre til ophør af aktiviteterne i en bestående industri med deraf følgende negative virkninger på det økonomiske og sociale plan og særlig for beskæftigelsen; desuden har Lesotho ikke umiddelbart mulighed for oprindelseskumulation med de andre AVS-lande eller Fællesskabet;

i betragtning af de påtænkte indførslers ringe størrelse og undtagelsens begrænsede varighed vil indrømmelse af undtagelsen ikke kunne forårsage en industri, der er etableret i Fællesskabet, alvorlig skade; indrømmelsen af denne undtagelse bør dog gøres betinget af overholdelse af visse betingelser, navnlig for at sikre, at den forvaltes korrekt -

TRUFFET FØLGENDE AFGØRELSE:

Artikel 1

Som undtagelse fra de særlige bestemmelser i bilag II til protokol nr. 1 til den fjerde AVS/EØF-konvention anses på de i denne afgørelse fastsatte betingelser konserverede asparges henhørende under HS-kode 2005.60, der er fremstillet til Lesotho på basis af asparges uden oprindelsesstatus, som varer med oprindelsesstatus i Lesotho.

Artikel 2

Den i artikel 1 fastsatte undtagelse gælder for de årlige mængder, der er anført i bilaget, og som udføres fra Lesotho til Fællesskabet mellem den 1. november 1996 og den 31. oktober 1999.

Artikel 3

De i artikel 2 omhandlede mængder forvaltes af Kommissionen, som kan træffe alle de administrative foranstaltninger, der er nødvendige for at sikre en effektiv forvaltning.

Indgiver en importør i en medlemsstat en angivelse til fri omsætning med anmodning om adgang til anvendelse af denne afgørelse, og antager toldmyndighederne angivelsen, trækker den pågældende medlemsstat en mængde svarende til behovet og underretter Kommissionen herom.

Anmodninger om trækninger med angivelse af datoen for antagelse af angivelserne fremsendes straks til Kommissionen.

Kommissionen tillader trækningerne i forhold til den dato, hvor den pågældende medlemsstats toldmyndigheder har antaget angivelserne til fri omsætning, for så vidt den disponible restmængde tillader det.

Udnytter en medlemsstat ikke de mængder, der er trukket, tilbagefører den snarest muligt disse til den pågældende mængde.

Er de mængder, der anmodes om, større end den disponible restmængde, tildeles der mængder i forhold til anmodningerne. Kommissionen underretter medlemsstaterne om, hvilke mængder der er trukket.

Hver medlemsstat sikrer importørerne lige og kontinuerlig adgang til de pågældende mængder, så længe restmængden giver mulighed herfor.

Artikel 4

De certifikater EUR.1, der udstedes i medfør af denne afgørelse, skal i rubrik 7 indeholde følgende angivelse:

»Undtagelse - afgørelse nr. 1/97«.

Artikel 5

Staterne i Afrika, Vestindien og Stillehavet (AVS-staterne), medlemsstaterne og Fællesskabet skal hver især for deres vedkommende træffe de nødvendige foranstaltninger til gennemførelse af denne afgørelse.

Artikel 6

Denne afgørelse træder i kraft på dagen for vedtagelsen.

Udfærdiget i Bruxelles, den 21. februar 1997.

På AVS-EF-Toldsamarbejdsudvalgets vegne

James CURRIE

Alex NTIM ABANKWA

Formænd

BILAG

>TABELPOSITION>